20. redne seje Občinskega sveta občine Črnomelj, ki je bila 18. 5. 2017:

K točki 6:

POROČILO O POSLOVANJU VRTCA OTONA ŽUPANČIČA ČRNOMELJ ZA LETO 2016

Točki je prisostvovala Petra Pezdirc Stopar, ravnateljica Vrtca Otona Župančiča Črnomelj.

**Branislav Adlešič, predsednik Odbora za družbene dejavnosti** je v kratkem povzel poročilo o

poslovanju Vrtca Otona Župančiča Črnomelj za leto 2016 in obrazložil mnenje odbora, ki je poročilo

obravnaval na seji 10.5.2017. Odbor občinskemu svetu predlaga, da Letno poročilo Vrtca Otona

Župančiča Črnomelj za leto 2016 sprejme v predloženi vsebini.

V razpravi so sodelovali:

**Jože Veselič:** Iz poročila o poslovanju Vrtca Otona Župančiča Črnomelj za leto 2016 ni razvidne problematike javnega zavoda, zato predlagamo, da tudi javni zavodi, katerih ustanoviteljica oz. soustanoviteljica je občina Črnomelj pripravljajo poročila v takšni vsebini kot je poročilo Dolenjskih lekarn Novo mesto.

Ker v poročilu ni izpostavljene problematika javnega zavoda predlagamo, da se le-to dopolni in predloži članom OS. Kako je z likvidnostjo javnega zavoda?

**Zdenka Vrtin:** Nekateri starši imajo kritičen odnos do enote vrtca na Majerju, kot tudi do okoliša v

katerem stavba stoji. Zanima jo kakšen je odnos oz. vizija ravnateljice vrtca do te enote.

**Petra Pezdirc Stopar, ravnateljica Vrtca Otona Župančiča Črnomelj** je pojasnila:

Problematika javnega zavoda je navedena v širši obliki poročila, v skrajšani verziji pa ne. V javnem zavodu Vrtec Črnomelj se srečujemo s prostorskimi težavami, saj že več let gostujemo v drugih prostorih ali v enotah, ki niso najbolj primerne. Med slednje sodi tudi enota vrtca na Majerju, ki je bila izpostavljena v predhodni razpravi

.

Občina Črnomelj želi, da v javnem zavodu pripravimo podatke o potrebah po novogradnji vrtca. S tem bi tako osvojili tudi naš cilj oz. vizijo vrtca, da bi bil vrtec v Črnomlju pod dvema strehama(na Čardaku in v Loki). Do konec maja 2017 bodo zaprošeni podatki pripravljeni.

Lansko leto v januarju 2016 smo morali vzeti likvidnosti kredit, ki je bil konec lanskega leta tudi poplačan. Ekonomska cena vrtca je še iz leta 2008, občina plačuje stroške, ki niso upoštevani v ekonomski ceni, vendar čisto vse stroške nam občina ne krije. Pripravlja se analiza in mogoče tudi predlog za novo ceno vrtca.

Enota Majer je bila odprta začasno, vendar ta začasnost traja že več let. V enoti je manj otrok zaradi prostorske stiske. Vrtec zagotavlja, da je za otroke varno glede zdravstvene varnosti. Predvsem so problem sanitarije. Ob vrtcu Loka (ob zaklonišču) je bilo opravljeno eno mulčenje trave, bi pa bilo potrebno to ponoviti, na kar bi lahko sami pokosili z vrtčevsko kosilnico.

Razprave več ni bilo, zato je županja predlagala glasovanje.

Z 21 glasovi za in 0 proti je bil sprejet naslednji SKLEP:

Letno poročilo Vrtca Otona Župančiča Črnomelj za leto 2016 se sprejme v predloženi vsebini s tem,

da se članom OS za naslednjo sejo predloži problematika javnega zavoda.